ทวิตเตอร์โอ่ยูสเซอร์เพิ่มทะลุ100ล้าน
ยอดผู้ใช้ทวิตเตอร์ขยายตัวพรวด 100 ล้านยูสเซอร์
10 ก.ย. 2554

ยอดผู้ใช้ทวิตเตอร์ขยายตัวพรวด 100 ล้านยูสเซอร์
ทวิตเตอร์ เว็บไซต์โซเชียลมีเดียชื่อดังของโลก เปิดเผยว่า ปริมาณยูสเซอร์ของเว็บไซต์ทะลุ 100 ล้านคนแล้วทั่วโลก แต่ทางบริษัทยังไม่มีแผนการที่จะเปิดเป็นบริษัทมหาชนในขณะนี้ 
ดิ๊ก คอสโตโล ซีอีโอของ ทวิตเตอร์ แถลงข่าว เมื่อวันที่ 9 ก.ย.ว่า ทางเว็บไซต์กำลังเตรียมแผนการขยายธุรกิจของเว็บไซต์มากขึ้นด้วย อย่างไรก็ตาม บริษัทต้องการให้ทวิตเตอร์ยังคงเป็นอิสระในการดำเนินงานอยู่ต่อไป
คอสโตโล กล่าวด้วยว่า จำนวนยูสเซอร์ของทวิตเตอร์ในปีนี้ ที่ล็อกอินเข้าไปในระบบ อย่างน้อยเดือนละครั้งนั้นได้เพิ่มปริมาณขึ้นถึง 82% ทีเดียว ทำให้มียอดรวมยูสเซอร์ถึง 100 ล้านยูสเซอร์ โดยครึ่งหนึ่งจะล็อกอินเข้าสู่เว็บไซต์วันละ 1 ครั้ง
“เรายังต้องการที่จะคงความอิสระของเราไว้ เติบโตไปในทิศทางธุรกิจที่เราต้องการ และไม่ต้องการผูกมัดไว้กับตลาดจนกว่าเรารู้สึกต้องการเท่านั้น” ซีอีโอของทวิตเตอร์ กล่าว
ทั้งนี้ รายงานระบุด้วยว่า หนึ่งในธุรกิจที่ทวิตเตอร์กำลังพิจารณาขยายอยู่นั้นคือ การเปิดให้มีการโฆษณาผ่านการทวีตขึ้น ซึ่งก่อนหน้านี้จะทำได้ต่อเมื่อผู้ใช้จะสมัครเพื่อติดตามบริษัทนั้นๆ เท่านั้น
คอสโตโล ระบุว่า แผนการดังกล่าวจะช่วยเพิ่มรายได้จากการโฆษณามากขึ้น ซึ่งถือเป็นองค์ประกอบที่สำคัญที่สุดของโครงสร้างรายได้บริษัท ถ้าต้องการที่จะคงไว้ซึ่งความอิสระในการดำเนินงานต่อไป